1983માં બંધારણમાં 8મો સુધારો કરાયો હતો અને તે પછી એબોર્શનનો હક સ્ત્રીના હાથમાંથી જતો રહ્યો હતો. બંધારણમાં આ સુધારા સાથે ગર્ભસ્થ શિશુને તેના જીવન માટેનો માતા જેટલો જ અધિકાર અપાયો. અધિકાર આપવાની વાત સારી લાગે, પણ બાળક હજી જન્મ્યુ જ ના હોય ત્યારે માતાની ચિંતા સૌથી પહેલી હોવી જોઇએ. સામાન્ય સંજોગમાં માતા કે બાળક બેમાંથી એકને બચાવવાની વાત આવે ત્યારે જીવ કઠણ કરીને માતાને જ બચાવવાની વાત સૌ કરતા હોય છે. પરંતુ વધારે પડતા જડ આઇરિશ કાયદાને કારણે રેપ કે ઇન્સેસ્ટને કારણે પણ ગર્ભ રહી ગયો ત્યારે એબોર્શન પર પ્રતિબંધ આવી જતો હતો. સવિતાના કેસ પછી સૌ હચમચી ગયા. કાયદાના કારણે એક નારીનો જીવ બચાવી શકાયો નહીં. નારી પોતાના માટે નિર્ણય લેવા પણ સ્વતંત્ર નથી તે વાતથી મહિલાઓને વધારે આઘાત લાગ્યો હતો. ત્યારેથી સતત ઝુંબેશ ચાલી કે બંધારણમાં કરાયેલો 8મો સુધારો રદ કરો. સવિતાના મોતની તપાસ કરવા માટેના આદેશ સરકારે આપવા પડ્યા હતા. આ કેસના ચુકાદા વખતે જ્યુરીએ કહ્યું હતું કે તેમનું મોત તબિબિ બેદરકારીને કારણે થયું હતું. ત્રણ સ્વતંત્ર તપાસ અહેવાલોમાં પણ જણાવાયું હતું કે સવિતાનો મામલો મેડિકલનો મામલો હતો. તેનો જીવ બચે તે રીતે સારવાર આપવાની હતી, પણ તેમાં ખામી રહી ગઈ. પહેલાં ડૉક્ટરોએ ના પાડી હતી અને બાદમાં કહ્યું હતું કે હવે એબોર્શન કરી શકાશે, પણ ત્યાં સુધીમાં મોડું થઈ ગયું હતું. તેથી મેડિકલ બેદરકારી કારણ ગણાયું હતું. એક તપાસ પંચે ભલામણ કરી હતી કે એબોર્શનના આ કડક કાયદામાં સુધારો કરવા માટે બંધારણમાં સુધારો કરવો જરૂરી છે. તેથી જ સવિતાના નામે એક ઝુંબેશ આયરલેન્ડમાં ચાલી. સવિતાની તસવીરો સાથે દેખાવો થતા રહ્યા અને આખરે આયરલેન્ડ સરકારે આદેશ આપ્યો કે આ મામલે રેફરેન્ડમ એટલે કે જનમત લેવાશે.